Document ID: 32011R0186

UREDBA KOMISIJE (EU) št. 186/2011
z dne 25. februarja 2011
o spremembi Priloge I k Uredbi (ES) št. 689/2008 Evropskega parlamenta in Sveta o izvozu in uvozu nevarnih kemikalij
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 689/2008 Evropskega parlamenta in Sveta z dne 17. junija 2008 o izvozu in uvozu nevarnih kemikalij (1) ter zlasti člena 22(4) Uredbe,
ob upoštevanju naslednjega:
(1)
Z Uredbo (ES) št. 689/2008 je določeno izvajanje Rotterdamske konvencije o postopku soglasja po predhodnem obveščanju za nekatere nevarne kemikalije in pesticide v mednarodni trgovini, ki je bila podpisana 11. septembra 1998 in odobrena v imenu Skupnosti s Sklepom Sveta 2003/106/ES (2).
(2)
Prilogo I k Uredbi (ES) št. 689/2008 je treba spremeniti, da bi se upošteval ureditveni ukrep za nekatere kemikalije, sprejet v skladu z Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (3), Direktivo 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (4) in Uredbo (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (5).
(3)
Snov klorat ni bila vključena kot aktivna snov niti v Prilogo I k Direktivi 91/414/EGS niti v priloge I, IA ali IB k Direktivi 98/8/ES in se tako ne sme uporabljati kot pesticid ter ga je zato treba dodati seznamoma kemikalij, vključena v dela 1 in 2 Priloge I k Uredbi (ES) št. 689/2008.
(4)
Snovi benfurakarb, kadusafos, karbofuran in triciklazol niso bile vključene kot aktivne snovi v Prilogo I k Direktivi 91/414/EGS in se tako ne smejo uporabljati kot pesticidi ter jih je zato treba dodati seznamoma kemikalij, ki sta vključena v dela 1 in 2 Priloge I k Uredbi (ES) št. 689/2008. Vključitev navedenih snovi v del 2 Priloge I je bila začasno odložena, ker je bil v skladu s členom 13 Uredbe Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del programa dela iz člena 8(2) navedene direktive, vendar niso bile vključene v Prilogo I (6), vložen nov zahtevek za registracijo na podlagi Direktive 91/414/EGS. Ta novi zahtevek so vlagatelji umaknili, tako da ni več razloga, da snovi ne bi vključili v del 2 Priloge I. Snovi benfurakarb, kadusafos, karbofuran in triciklazol je zato treba dodati seznamu kemikalij iz dela 2 Priloge I k Uredbi (ES) št. 689/2008.
(5)
Snov metomil je bila vključena kot aktivna snov v Prilogo I k Direktivi 91/414/EGS in je tako ni več prepovedano uporabljati v podskupini „pesticid iz skupine fitofarmacevtskih sredstev“. Zato je treba vnos v delu 1 Priloge I k Uredbi (ES) št. 689/2008 spremeniti tako, da je ta sprememba iz njega razvidna.
(6)
Snov malation je bila vključena kot aktivna snov v Prilogo I k Direktivi 91/414/EGS in je tako ni več prepovedano uporabljati v podskupini „pesticid iz skupine fitofarmacevtskih sredstev“; snov malation ni bila vključena kot aktivna snov v priloge I, IA ali IB k Direktivi 98/8/ES in se tako ne sme uporabljati v podskupini „drug pesticid, vključno z biocidi“. Zato je treba vnos v delu 1 Priloge I k Uredbi (ES) št. 689/2008 spremeniti tako, da sta ti spremembi iz njega razvidni.
(7)
V skladu s členom 13 Uredbe (ES) št. 33/2008 je bil vložen nov zahtevek za aktivno snov flurprimidol, zaradi česar bo potrebna nova odločitev o vključitvi v Prilogo I k Direktivi 91/414/EGS, zato je treba flurprimidol črtati s seznama kemikalij iz dela 2 Priloge I k Uredbi (ES) št. 689/2008. Odločitev o vključitvi na seznam kemikalij iz dela 2 Priloge I ne sme biti sprejeta, dokler ne bo na voljo nova odločitev o statusu snovi na podlagi Direktive 91/414/EGS.
(8)
Vnosa v delih 1 in 2 Priloge I k Uredbi (ES) št. 689/2008, ki se nanašata na snov parakvat, nista koherentna in dovolj jasna, kar zadeva številke kod, zato ju je treba spremeniti tako, da se vstavijo najpomembnejše številke kod.
(9)
Prilogo I k Uredbi (ES) št. 689/2008 je treba zato ustrezno spremeniti.
(10)
Da bi države članice in industrija imele na voljo dovolj časa, da sprejmejo potrebne ukrepe, je treba odložiti uporabo te uredbe.
(11)
Ukrepi iz te uredbe so v skladu z mnenjem odbora, ustanovljenega na podlagi člena 133 Uredbe (ES) št. 1907/2006 -
SPREJELA NASLEDNJO UREDBO:
Člen 1
Priloga I k Uredbi (ES) št. 689/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Uporablja se od 1. maja 2011.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. februarja 2011

Labels: 3
1
20